Jakob von Uexküll

Jakob von UEXKÜLL (*  en Upsalo) estas sved-germana filatelisto kaj filantropo, fondinto de Premio de ĝusta vivmaniero (Right Livelihood Award).

 Vivo 
Li devenas el germana-sveda-balta familio: Lia avo estis la biologo Jakob Johann von Uexküll, kreinto de la vorto "medio" kaj tiusence iniciatinto de ekologio. Lia patro estis sveda ĵurnalisto Gösta von Uexküll, membro de historia nobela familio de germanaj baltoj, kiuj havas sian familian nomon laŭ familia kastelo kaj urbeto Uexküll en Livonio, kiu situis tie kie nun troveblas la urbeto Ikšķile en Latvio.

Jakob von Uexküll, ŝtatano de Germanio kaj Svedio, naskiĝis en Upsalo, kreskis en Hamburgo kaj nun vivas en Londono. Li studis filozofion, politikon kaj ekonomion kaj en 1966 magistriĝis en la Oksforda universitato. Li estas edzo kaj patro de tri gefiloj.

Li estis profesia filatelisto, sed en 1980 li vendis sian kolekton. Per tiu mono li fondis la fondaĵon Right Livelihood Foundation, kiu ĉiujare aljuĝas la Premion de ĝusta vivmaniero (ankaŭ konata kiel „Alternativa Nobel-premio“).

Li mem aktive engaĝiĝis por ekologio: de 1987 ĝis 1989 li estis deputito de la Verduloj en la Eŭropa Parlamento, kaj de 1989 ĝis 1990 li estis estrarano de Greenpeace-Germanio. En 2004 li fondis la Konsilion pri Estonteco de la Mondo.

 Distingoj 
 1999 - Salzburger Landespreis für Zukunftsforschung (Premio de Salcburgio pri Scienco de Estonteco)
 2006 - Binding-Premio por natur- kaj medio-protektado en Vaduz, Liechtenstein
 2009 - Federacia Meritkruco

 Eksteraj ligiloj 


 www.worldfuturecouncil.org - World Future Council (Initiato Monda estonteco)
 www.rightlivelihood.org - Premio de ĝusta vivmaniero

Kategorio:Germanaj filantropoj
Kategorio:Svedaj politikistoj
Kategorio:Germanaj politikistoj
Kategorio:Membroj de la Eŭropa Parlamento